**Kaķītim asaku – Miķeļdienai pasaku!**

Improvizācijas teātris 4-5 g. bērniem “Rācenis”

**Piedalās:**

 “Pīlēni” kā mazmeitiņas (meitenes) un sunīši (zēni).

“Mārītes” – kā pelītes (meitenes), kaķīši (zēni).

Skolotājas kā Vectētiņš un vecmāmiņa.

Teicējs, scenogrāfs un mūzikas veidotājs – mūzikas skolotāja.

Vidū nolikts no dzeltena auduma ar zaļu šalli veidots rācenis. Lejkanna un lāpsta. Ķerra, kurā nobeigumā ielikt rāceni. Liels katls vecmāmiņai, kur rāceni izvārīt. Katlā iekšā noslēpti vārīti rāceņa gabaliņi uz kociņa uzlikti. Bērniem beigās ko cienāties. Katrai grupai savā traukā, iesaiņots caurspīdīgā dāvanu papīrā.

**Ievads:** Mūzikas skolotāja sagaida svētku dalībniekus. Katra grupa savā aplī dejo deju “Rudentiņš nāk” (dejas apraksts [www.dziesmasberniem.lv](http://www.dziesmasberniem.lv) sadaļa dejas un folklora svētki).

**Teic**.:Kaķītim asaku – Miķeļdienai pasaku. Stāstīsim pasaku šodien Miķeļdienas svētkos?

Reiz dzīvoja vectētiņš un vecmāmiņa. Viņiem bija Ferma un liels dārzs. Pavasarī vectētiņš izraka bedrīti un iesēja rāceņa sēkliņu - mazu mazu sēkliņu. Visu vasaru laistīja, ravēja un…..rudenī – rācenis bija izaudzis milzīgs un liels, dzeltens, izskatījās tik garšīgs.

**Visi dzied**: Rā rā rācenis 2x (sit plaukstas un pa ceļiem).

Pavasarī iesēts 2x (rāda ar pirkstiem sēšanu).

Rudenī izaudzis 2x (lēni ceļas augšā un izstiepjas)

Tik liels? (rāda ar rokām mazu) Nē!

Tik liels? (rāda ar rokām lielāku) Nē!

Tik liels? (rāda ar rokām lielu resnu) Jā!

Rā rā rācenis. Ļoti, ļoti garšīgs!2x Ņammmī!

**Teic:** Bet vectētiņš stingri teica, ka rāceni izraus, nomazgās, nomizos, vecmāmiņa rāceni sagriezīs katliņā un izvārīs mīkstu un garšīgu.

**Visi** saka: Vectētiņš rāva, rāva. Izraut nevarēja!

**Teic**.: Vectētiņš pasauca vecmāmiņu palīgā.

**Visi**: Vecmāmiņ, vecmāmiņ! Nāc palīdzi rāceni izraut.

Vecmāmiņa aiz vectētiņa, vectētiņš aiz rāceņa. Rāva, rāva. Izraut nevarēja!

**Teic:** Aizskrēja vecmāmiņa mazmeitiņu pasaukt.

**Visi:** Mazmeitiņas, mazmeitiņas! Palīdziet rāceni izraut! Mazmeitiņas aiz vecmāmiņas, vecmāmiņa aiz vectētiņa, vectētiņš aiz rāceņa… rāva, rāva. Izraut nevarēja!

**Teic**.:Sauca mazmeitiņas sunīšus palīgā. Sunīši, sunīši, palīdziet rāceni izraut!

**Visi:** Sunīši aiz mazmeitiņām, mazmeitiņas aiz vecmāmiņas, vecmāmiņa aiz vectētiņa, vectētiņš aiz rāceņa… rāva, rāva. Izraut nevarēja!

**Teic:** Pasauca sunīši kaķīšus palīgā.

**Visi**: Kaķīši, kaķīši! Palīdziet rāceni izraut!

Kaķīši aiz sunīšiem, sunīši aiz mazmeitiņām, mazmeitiņas aiz vecmāmiņas, vecmāmiņa aiz vectētiņa, vectētiņš aiz rāceņa… rāva, rāva. Izraut nevarēja!

**Teic.** : Pasauca kaķīši pelītes palīgā.

**Visi:** Pelītes, pelītes! Palīdziet rāceni izraut!

Pelītes aiz kaķīšiem, kaķīši aiz sunīšiem, sunīši aiz mazmeitiņām, mazmeitiņas aiz vecmāmiņas, vecmāmiņa aiz vectētiņa, vectētiņš aiz rāceņa… rāva, rāva un izrāva gan! (Priecīga mūzika, visi dejo apkārt rācenim un dzied. Rā rā rācenis!

**Teic:** Vecmāmiņa rāceni nomazgāja, nomizoja, izvārīja un visi ēda gardām mutēm!

Labi paēduši varam padejot visi kopā!

**Deja** “Palaidnīgais rudentiņš”

Pasaciņa beidzās – aktieri paklanās!